
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-683-24-002

	Днес, 10.01.2025 г., Комисията за противодействие на корупцията /КПК/, в състав:

	Антон Славчев – заместник-председател
	Антоанета Георгиева-Цонкова – член
	Пламен Йоцов – член
	Силвия Къдрева – член

У С Т А Н О В И:

	Производството е по реда на чл. 89, ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-333/24.09.2024 г. на Комисията за противодействие на корупцията (КПК) по сигнал с вх. № С-683/09.09.2024 г., към който е приобщен сигнал с вх. № С-863/19.11.2024 г. на КПК.
	Производството е образувано срещу Владимир Пелтеков – директор на Основно училище (ОУ) „Яне Сандански “ с. Б., Община Д.
	По същество в сигнала се твърди, че Владимир Пелтеков съжителства на семейни начала и има общо дете със З. К., която заема длъжността „хигиенист“ в ОУ „Яне Сандански“, с. Б., като това представлява предпоставка за нарушаване на принципите за равнопоставеност и професионализъм по отношение на останалите служители в училището.
	От началника на Регионално управление на образованието – С. са изискани и съответно с писмо вх. № КПК-9692-2/14.10.2024 г. на КПК са представени заверени копия на Трудов договор № РД-08-22/15.03.2010 г., Споразумение № РД-08-107/30.07.2012 г., сключени между началника на Регионален инспекторат по образованието, гр. С. и Владимир Пелтеков за заемане на длъжността директор на ОУ „Яне Сандански“, с. Б. и длъжностна характеристика на заеманата длъжност.
	От директора на ОУ „Яне Сандански“, с. Б. са изискани и съответно с писмо, вх. № КПК-9692-13/26.11.2024 г. на КПК, са представени заверени копия на Трудов договор № 06/21.09.2012 г., сключен между Владимир Пелтеков и З. Р. К. за длъжността „хигиенист“, както и допълнителни споразумения към същия.
	Допълнително, с писмо, вх. № КПК-9692-22/13.12.2024 г. на КПК от директора на ОУ „Яне Сандански“, с. Б. са изискани и представени заверени копия на заповеди за утвърждаване на поименно щатно разписание и за изплащане на допълнителни трудови възнаграждения (ДТВ) на персонала на училището.
	Служебно е извършена справка в Регистър НБД „Население“ и в Регистъра на уведомленията за трудовите договори и уведомления за промяна на работодател към Национална агенция за приходите.

	От събраните в хода на административното производство доказателства Комисията установи следното от фактическа страна:

	Сигналите са подадени от лица, с посочени три имена, адрес и са подписани.
	С Трудов договор № 06/21.09.2012 г. Владимир Пелтеков е назначен на длъжността „директор ВрИД“ на ОУ „Яне Сандански“, с. Б., а със Споразумение № РД-08-107/30.07.2012 г., сключено с началника на Регионален инспекторат по образованието гр. С. на основание чл. 107, във вр. с чл. 96, ал. 1 от Кодекса на труда (КТ) и спечелен конкурс, той заема длъжността за постоянно. По преписката е представена и длъжностна характеристика за длъжността, връчена на Пелтеков на 27.09.2024 година.
	От извършената справка в Регистър НБД „Население“ се установи, че Владимир Пелтеков и З. Р. К. живеят на общ адрес – с. Б., ул. ***, от 21.09.2010 г. и имат общ син – В. В. П.
	З. К. е назначена на длъжността „хигиенист“ в ОУ „Яне Сандански“, с. Б. от директора на училището – Владимир Пелтеков, с Трудов договор № 06/21.09.2012 година.
	Релевантен за настоящото производство съгласно разпоредбата на чл. 91 от ЗПК (три години преди датата на образуване на производството) е периодът от месец септември 2021 г. до настоящия момент.	
	В този период между Пелтеков и К. са сключени 3 допълнителни споразумения към трудовия ѝ договор – № 09/26.04.2022 г., № 09/26.09.2022 г. и № 10/22.01.2024 г., всичките на основание чл. 118, ал. 3 от КТ, с които трудовото ѝ възнаграждение е увеличено съответно от 750 лв. на 840 лв., от 840 лв. на 874 лв. и от 874 лв. на 1050 лева.
	В същия период Владимир Пелтеков е утвърдил поименни длъжностни щатни разписания със свои заповеди №№ 06/15.09.2021 г., 35/01.04.2022 г., 05/15.09.2022 г., 08/12.09.2023 г. и 01/02.09.2024 г., от които е видно, че освен З. К., в училището на длъжността „хигиенист“ работи и С. В. Я., като във всички посочени заповеди и за двете е определена еднаква основна заплата.
	Като директор на ОУ „Яне Сандански“, с. Б. Владимир Пелтеков е подписал и заповеди №№ 08/16.09.2021 г., 21/04.10.2021 г., 23/26.11.2021 г., 25/08.12.2021 г., 38/29.04.2022 г., 48/01.09.2022 г., 16/07.10.2022 г., 18/25.11.2022 г., 22/06.12.2022 г., 41/25.04.2023 г., 18/27.09.2023 г., 21/12.10.2023 г., 24/27.11.2023 г., 28/12.12.2023 г., 41/29.04.2024 г., 15/24.09.2024 г., 22/21.10.2024 г. и 24/27.11.2024 г., с които е наредил да се изплати ДТВ на персонала в училището, като във всички заповеди за З. К. и С. Я. са определени едни и същи възнаграждения в размери от 400 до 580 лева.

	При така установената фактическа обстановка Комисията стигна до следните правни изводи:

	Сигналите са подадени от лица, идентифицирани по реда на чл. 62, ал. 2 от ЗПК.
	За да е осъществен конфликт на интереси по смисъла на чл. 52 от ЗПКОНПИ (отм.), респ. чл. 70 от ЗПК, следва да са кумулативно налични три предпоставки: лице, заемащо висша публична длъжност, съответно публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.), респ. в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие, а според чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Владимир Пелтеков, в качеството си на директор на ОУ „Яне Сандански“, с. Б. е лице, заемащо публична длъжност по смисъла на чл. 6, ал. 1, т. 50 от ЗПК.
	До влизане в сила на ЗПК (обн. ДВ, брой 84 от 06.10.2023 г.), в качеството си на директор на ОУ „Яне Сандански“, с. Б. – юридическо лице бюджетна организация по смисъла на § 1, т. 5 от ДР на Закона за публичните финанси (ЗПФ), Владимир Пелтеков е попадал сред изброените в § 2, ал. 1, т. 3 от ДР на ЗПКОНПИ (отм.) лица, съответно за същия са важели всички забрани и ограничения по Глава осма, Раздел втори от ЗПКОНПИ (отм.). След влизането в сила на ЗПК, на основание чл. 13, ал. 1, т. 6 от ЗПК, по отношение на лицата, заемащи публични длъжности по чл. 6, ал. 1, т. 50 компетентна да се произнесе във връзка с установяването на конфликт на интереси е КПК.
	Определящо за установяването или липсата на конфликт на интереси е наличието на упражнено правомощие по служба в частен интерес – личен или на свързано лице по смисъла на § 1, т. 15 от ДР на ЗПКОНПИ (отм.), респ. § 1, т. 9 от ДР на ЗПК, предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност, респективно публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПКОНПИ (отм.), респективно на Глава VIII, Раздел II от ЗПК.
	Съгласно разпоредбата на § 1, т. 15, б. „а“ от ДР на ЗПКОНПИ (отм.), респективно на § 1, т. 9, б. „а“ от ДР на ЗПК, „свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително.
	Обстоятелството, че Владимир Пелтеков и З. К. живеят на общ адрес от  21.09.2010 г. и имат общ син обуславя свързаност помежду им по смисъла на § 1, т. 15, б. „а“ от ДР на ЗПКОНПИ (отм.), респективно на § 1, т. 9, б. „а“ от ДР на ЗПК, като лица, които се намират във фактическо съжителство.
	С Наредба № 4 от 20.04.2017 г. за нормиране и заплащане на труда (Наредбата), в сила от 01.01.2017 г. се урежда държавният образователен стандарт за нормиране и заплащане на труда в институциите в системата на предучилищното и училищното образование – детски градини, училища и други. Съгласно чл. 14 от Наредбата брутната работна заплата на персонала в държавните и общинските институции се състои от основна работна заплата, допълнителни трудови възнаграждения и други възнаграждения. Според разпоредбата на чл. 17 от Наредбата индивидуалните основни месечни работни заплати на лицата от непедагогическия персонал в институциите при нормална продължителност на работното време се договарят в размери не по-ниски от минималната работна заплата за страната.
	В хода на производството се установи, че в качеството си на директор на ОУ „Яне Сандански“, с Б., Владимир Пелтеков е упражнил правомощия по отношение на З. К. – свързано с него лице по смисъл на на § 1, т. 15, б. „а“ от ДР на ЗПКОНПИ (отм.), респективно на § 1, т. 9, б. „а“ от ДР на ЗПК, като е подписал с нея допълнителни споразумения към трудовия ѝ договор – № 09/26.04.2022 г., № 09/26.09.2022 г. и № 10/22.01.2024 г., както и като е издал заповеди №№ 06/15.09.2021 г., 35/01.04.2022 г., 05/15.09.2022 г., 08/12.09.2023 г. и 01/02.09.2024 г. за утвърждаване на поименно длъжностно щатно разписание и №№ 08/16.09.2021 г., 21/04.10.2021 г., 23/26.11.2021 г., 25/08.12.2021 г., 38/29.04.2022 г., 48/01.09.2022 г., 16/07.10.2022 г., 18/25.11.2022 г., 22/06.12.2022 г., 41/25.04.2023 г., 18/27.09.2023 г., 21/12.10.2023 г., 24/27.11.2023 г., 28/12.12.2023 г., 41/29.04.2024 г., 15/24.09.2024 г., 22/21.10.2024 г. и 24/27.11.2024 г., с които е наредил да се изплати ДТВ на персонала в училището.
	Тези правомощия на директора на основното училище обаче са упражнени при липсата на частен интерес за свързаното с него лице и такова, с което е във фактическо съжителство – З. К.. От представените заповеди за утвърждаване на поименното длъжностно щатно разписание в училището е видно, че на длъжността „хигиенист“ са назначени две лица – К. и С. Я., като се установи, че двете имат абсолютно еднаква основна заплата и съответно едно и също увеличение на същата в рамките на проверявания период, релевантен за настоящото производство. Същите изводи се налагат и по отношение на издадените от Пелтеков заповеди за определяне на ДТВ на непедагогическия персонал в училището – на двете лица, заемащи длъжността „хигиенист“ в ОУ „Яне Сандански“, с. Б. е определян абсолютно еднакъв размер на допълнително възнаграждение. С оглед на установеното се обосновава и извод за липсата на частен интерес за свързаното с Пелтеков лице при упражняване на горепосочените правомощия по служба от негова страна, тъй като в случая З. К. не е поставяна от него в по-привилегировано и благоприятно положение спрямо другия служител на училището, заемащ длъжността „хигиенист“. 
	В конкретния случай са налице само две от предпоставките за „конфликт на интереси“ по отношение на Владимир Пелтеков, в качеството му на директор на ОУ „Яне Сандански“, с. Б. – лице, заемащо публична длъжност и упражнено от лицето правомощие по служба. Не се установи обаче да е налице частен интерес от упражнените правомощия. Липсата на частен интерес на лицето, заемащо висша/публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПКОНПИ (отм.), респ. от ЗПК, съответно и възможността за възникване на конфликт на интереси.
	
	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес за Владимир Пелтеков – негов или на свързано с него лице, в качеството му на директор на ОУ „Васил Левски“ с. Чавдар и лице заемащо публична длъжност по смисъла на чл. 6, ал. 1, т. 50 от ДР на ЗПК.
	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Владимир Пелтеков с ЕГН ***, директор на ОУ „Яне Сандански“, с. Б. и лице, заемащо публична длъжност по смисъла на чл. 6, ал. 1, т. 50 от ЗПК, във връзка със сключени между него и З. К. допълнителни споразумения № 09/26.04.2022 г., № 09/26.09.2022 г. и № 10/22.01.2024 г., както и издадени от него заповеди №№ 06/15.09.2021 г., 35/01.04.2022 г., 05/15.09.2022 г., 08/12.09.2023 г. и 01/02.09.2024 г. за утвърждаване на поименно длъжностно щатно разписание и №№ 08/16.09.2021 г., 21/04.10.2021 г., 23/26.11.2021 г., 25/08.12.2021 г., 38/29.04.2022 г., 48/01.09.2022 г., 16/07.10.2022 г., 18/25.11.2022 г., 22/06.12.2022 г., 41/25.04.2023 г., 18/27.09.2023 г., 21/12.10.2023 г., 24/27.11.2023 г., 28/12.12.2023 г., 41/29.04.2024 г., 15/24.09.2024 г., 22/21.10.2024 г. и 24/27.11.2024 г., с които е наредил да се изплати ДТВ на персонала в училището, поради липсата на частен интерес – негов или на свързано с него лице по смисъла на § 1, т. 15, б. „а“ от ДР на ЗПКОНПИ (отм.), респективно по смисъла на § 1, т. 9, б. „а“ от ДР на ЗПК.
	
	Препис от Решението да се изпрати на Окръжна прокуратура – С., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


	КОМИСИЯ:

ЗАМЕСТНИК-ПРЕДСЕДАТЕЛ:……(П)….…./АНТОН СЛАВЧЕВ/

ЧЛЕН:……………(П)...………………...../АНТОАНЕТА ЦОНКОВА/

ЧЛЕН:………………….(П)….……….................../ПЛАМЕН ЙОЦОВ/

ЧЛЕН:……….…………(П)……………………/СИЛВИЯ КЪДРЕВА/





 

